### | | | | --- | --- | | | | | --- | | **Byråd** 29. november 2016 Sagsnr. 710-2016-10613 Dok.nr. 710-2016-386691 Sagsbehandler DPELAG | | 187.                Godkendelse af deltagelse i frikommuneforsøg - Åbent

###

|  |  |
| --- | --- |
| Tidl. politisk behandling | BY, 26.04.16, pkt. 67 |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til udkast til de
konkrete forsøgsansøgninger, som de to udpegede frikommunenetværk ønsker at
indsende til Social- og Indenrigsministeriet i første ansøgningsrunde med frist
1. december 2016.

Byrådet godkendte på byrådsmødet 26. april 2016, at
Favrskov Kommune søgte om optagelse i frikommunenetværk på blandt andet
følgende områder:

· Frikommunenetværk om ”Bedre styring af udgifterne på det
specialiserede område”

· Optagelse i enkeltstående frikommuneforsøg inden for ældre- og
sundhedsområderne, herunder forsøg på boligområdet om mere fleksible
boligløsninger for personer med fysisk og psykisk funktionsnedsættelse.

På baggrund af godkendelsen udarbejdede Social og Sundhed
efterfølgende en ansøgning til et frikommunenetværk vedrørende ”Bedre styring
af udgifterne på det specialiserede socialområde” i samarbejde med Herning,
Holstebro, Randers, Silkeborg, Skive og Aabenraa kommuner. Samtidig indgik
Social og Sundhed et samarbejde med [adresse], København, Randers, Roskilde
og [adresse] om at etablere et frikommunenetværk vedrørende ”Boligområdet
– flere billige boliger og fleksible boligløsninger”.

Social- og Indenrigsminister Sarah Jørgensen har i brev af
10. oktober 2016 meddelt Favrskov Kommune, at regeringen har udvalgt ovennævnte
to frikommunenetværk. Ansøgningerne for de to udvalgte netværk er vedlagt som
bilag 1 og 2.

Social- og Indenrigsministeriet skal godkende de konkrete
forsøg, som de forskellige frikommunenetværk har ansøgt om. Forsøgsperioden
løber frem til 31. juli 2020.

Frikommunenetværkene skal nu udarbejde konkrete ansøgninger
til frikommuneforsøg. Første ansøgningsfrist for ansøgningerne er 1. december
2016. Der vil være yderligere to ansøgningsrunder 1. maj 2017 og 1. november
2017. Med baggrund i at de enkelte forsøg formentlig kræver lovgivningsmæssige
ændringer, kan behandlingen i ministeriet og eventuelt Folketinget vare mindst
seks måneder efter hver ansøgningsrunde.

I ansøgningen ”Bedre styring af udgifterne på det
specialiserede socialområde” skitseres otte forslag til forsøg under følgende
overskrifter:

· Glidende overgang fra børne- til voksenparagraffer

· Tilkøbsydelser, hjemmehjælp og pædagogisk bistand

· Teknologiske hjælpemidler til borgere, der ikke kan give samtykke
hertil

· Krav til arbejdslederevnen i BPA-ordninger (borgerstyret
personlig assistance)

· Hjælp til borgere med massive plejebehov

· Udfordre anvendelse af § 129 om optagelse i botilbud

· Sammenhæng mellem almenboligloven og serviceloven

· Mere sammenhængende forløb i psykiatrien.

Frikommunenetværket bag ansøgningen ”Boligområdet – flere
billige boliger og fleksible boligløsninger” samarbejder om to spor:

· Tilvejebringelse af billige boliger

· Mere fleksibel brug af boligmassen – fx til midlertidige sociale
indsatser.

[adresse] har tilkendegivet, at kommunen ikke ønsker
at deltage i spor 1.

Under spor 2, ”Mere fleksibel brug af boligmassen”,
arbejder frikommunenetværket med følgende fire forsøg:

· Økonomiske tilskud, herunder huslejetilskud og mulighed for lån
til indskud eller depositum

· Midlertidige huslejekontrakter

· Mere fleksible muligheder i deleboliger

· Midlertidige boligløsninger, fx pavilloner.

Der er i netværket ikke taget endelig stilling til hvilken
målgruppe ovennævnte forsøg i spor 2 vedrører. For Favrskov Kommunes
vedkommende foreslås det, at forsøgene alene vedrører borgere omfattet af det
specialiserede socialområde. Målgruppen er yderligere specificeret nedenfor og
i den konkrete forsøgsansøgning, som er vedlagt som bilag 6.

De første to forsøg, økonomisk tilskud og midlertidige
huslejekontrakter, er således sammenlignelige med forsøget ”Sammenhæng mellem
almenboligloven og serviceloven” i ansøgningen ”Bedre styring af udgifterne på
det specialiserede socialområde”. Det foreslås, at det alene er disse to
forsøg, Favrskov Kommune deltager i.

Alle kommuner i netværket vil blive omfattet af den
forsøgslovgivning som ansøgningerne måtte resultere i, men det vil være op til
den enkelte kommune at afgøre, om man ønsker at gennemføre et givent forsøg
lokalt.

**VURDERING**

Social og Sundhed vurderer, at frikommuneforsøgene vil give
muligheder for at erhverve erfaringer med nye løsninger, der understøtter en
bedre service overfor borgerne og en mere effektiv opgaveløsning.

Social og Sundhed foreslår, at følgende konkrete forsøg
indgår i ansøgningsrunden 1. december 2016:

· *Tilkøbsydelser, hjemmehjælp og pædagogisk bistand*

Indtil Statsforvaltningen i 2014
fastslog, at det var ulovligt, var det i [adresse] muligt på handicap-
og psykiatriområdet at tilkøbe pædagogisk bistand, fx til ledsagelse på ferie
eller ledsagelse til andre aktiviteter som borgere efterspurgte ud over de
ydelser, der var en del af den kommunale service. Den service vil [adresse]
Kommune gerne igen kunne tilbyde borgere og samtidig udvide den til at omfatte
tilkøbsydelser på hjemmehjælpsområdet.

· *Teknologiske hjælpemidler til borgere, der grundet deres
funktionsnedsættelse ikke kan give samtykke hertil*

[adresse] vil gerne kunne
gøre brug af de teknologiske hjælpemidler, der er udviklet inden for de senere
år. Dette for at kunne anvende mindst indgribende foranstaltninger overfor
borgerne. Den mulighed er i dag alene til stede på demensområdet, men der ønskes
samme lovgivningsmæssige muligheder på det specialiserede socialområde.

· *Udfordre anvendelse af § 129 om optagelse i botilbud*

[adresse] ønsker mulighed
for at tilbyde borgere, fx udviklingshæmmede og meget psykisk syge, der ikke
kan give samtykke på grund af deres manglende kognitive evner, muligheden for
at blive flyttet til et bedre egnet tilbud end deres nuværende. Derfor ønsker
Favrskov Kommune at overtage Statsforvaltningens kompetence til denne afgørelse
i de tilfælde, hvor pårørende/værge og fagpersoner finder en flytning
hensigtsmæssig.

· *Sammenhæng mellem Almenboligloven og Serviceloven, herunder
deltagelse i frikommuneforsøg omkring ”mere fleksibel brug af boligmassen”*

Målgruppen for forsøget er
typisk unge borgere med fysisk eller psykisk funktionsnedsættelse, som har
behov for hjælp efter § 85 og § 107. Det er borgere, som har behov for
indsatser og ”træning” for at begå sig mere selvstændigt i samfundet. Som et
led i deres udviklingsforløb vil de ofte have gavn af et tidsbegrænset forløb
på fx et botilbud. Der ønskes derfor mulighed for at tilbyde dem tidsbegrænsede
lejekontrakter. Samtidig ønskes der, grundet pensionsreformen, mulighed for at
give borgere i samme målgruppe økonomiske tilskud til huslejen mv.

· *Mere sammenhængende forløb i psykiatrien*

Med henblik på at optimere
behandlingen for borgere i såvel socialpsykiatrien som i regionspsykiatrien
ønsker regionen og kommunerne at styrke det tværsektorielle samarbejde mellem
de to sektorer. For at opnå dette, ønskes der mulighed for samdrift på tværs af
kommune og region med fælles ledelse og fælles team af medarbejdere, fx fælles
visitation til fælles indsatser og fælles handleplaner. Det vil blandt andet
kræve mulighed for udveksling af personlige oplysninger. Målgruppen for forsøget
er voksne med angst, forandrede virkelighedsopfattelser, maniske eller
depressive tilstande, personlighedsforstyrrelser, psykoser og andre psykiske
vanskeligheder.

For ovennævnte konkrete forsøg foreligger der udkast til
forsøgsansøgninger. Udkastene illustrerer rammerne for, hvordan ansøgningerne
kommer til at se ud. Der vil blive arbejdet videre med ansøgningerne i forhold
til at underbygge årsagerne til netværkets ønske om at gennemføre de konkrete
frikommuneforsøg. Udkast til ansøgningerne er vedlagt som bilag 3-7.

Af hensyn til den korte tidsfrist for indsendelse af
ansøgninger 1. december 2016 foreslås det, at forvaltningen bemyndiges til at
færdiggøre ansøgningerne.

Det bemærkes, at de konkrete frikommuneansøgninger
udarbejdes som fælles ansøgninger for hele frikommunenetværket. Dette betyder,
at Favrskov Kommune kommer med input til ansøgningerne i lighed med de andre
kommuner i frikommunenetværket. Byrådet orienteres om de endelige ansøgninger.

**ØKONOMI**

Det forudsættes, at deltagelse i frikommuneforsøgene kan
gennemføres inden for de eksisterende budgetrammer, men der kan på nogle
områder blive behov for omfordeling af ressourcerne for at gennemføre de
konkrete forsøg.

**INDDRAGELSE**

Handicaprådet blev 4. april 2016 orienteret om, at Favrskov Kommune
muligvis ville indgå i frikommuneforsøg på handicap- og psykiatriområdet. På
mødet i Handicaprådet 24. oktober 2016 fik Handicaprådet forelagt de to
frikommunenetværksansøgninger med mulighed for at drøfte ansøgningerne. SMU
Specialiseret Social blev på møde 27. oktober 2016 orienteret om det videre
forløb og ansøgningerne blev drøftet.  Ansøgningerne gav ikke umiddelbart
anledning til kommentarer. Det er aftalt med SMU Specialiseret Social, at der
er mulighed for at indkalde til ekstraordinært SMU-møde såfremt de konkrete
ansøgninger giver anledning hertil.

Handicaprådet og SMU bliver løbende inddraget og orienteret
om de konkrete forsøg.

**INDSTILLING**

Direktøren for Social og Sundhed indstiller til Byrådet:

1.    At [adresse]
indgår i ansøgningerne for de foreslåede forsøg i ansøgningsrunden 1. december
2016.

**BESLUTNING**

***Social- og Sundhedsudvalget, 8. november 2016:***

Fraværende:Ingen

På mødet blev der udleveret reviderede ansøgninger til
frikommuneforsøg.

Ansøgningerne indstilles godkendt med den ændring, at
ansøgningen vedrørende "Sammenhæng mellem Almenboligloven og Serviceloven
herunder deltagelse i frikommuneforsøg omkring mere fleksibel brug af
boligmassen" udgår.

Til mødet i Økonomiudvalget vil der i regi af netværket
"Boligområdet - flere billige boliger og fleksible boligløsninger"
blive udarbejdet udkast til ansøgninger til frikommuneforsøg, dels vedrørende
midlertidige huslejekontrakter og dels vedrørende mulighed for økonomisk
huslejetilskud i en begrænset periode.

***Borgmestersekretariatet, 17. november 2016:***

Borgmestersekretariatet bemærker, at bilag nr. 3-7 er
opdateret efter behandlingen i [adresse] og Sundhedsudvalget, og at bilag nr. 8
er tilføjet.

***Økonomiudvalget, 22. november 2016:***

Fraværende:Odeline Kristoffersen

Indstillingen fra [adresse] og Sundhedsudvalget indstilles
godkendt med den tilføjelse, at bilag 1 opdateres, så det fremgår, at [adresse]
Kommune efter fremsendelsen af ansøgningen til Social- og Indenrigsministeriet
har præciseret målgruppen for forsøget om hjælp til borgere med massive
plejebehov.

***Borgmestersekretariatet, 24. november 2016:***

Bilag 1, bilag 3-5 samt bilag 7 og 8 er opdateret efter
behandlingen i Økonomiudvalget.

**Bilag**

|  |  |
| --- | --- |
| Bilag 1 - ansøgning om frikommunenetværk "Bedre styring af udgifterne på det specialiserede socialområde" | 710-2016-387366 |
| Bilag 2 - ansøgning om frikommunenetværk "Boligområdet - flere billige boliger og fleksible boligløsninger" | 710-2016-349130 |
| Bilag 3 - udkast til ansøgning "Tilkøbsydelser og hjemmehjælp" | 710-2016-387843 |
| Bilag 4 - udkast til ansøgning "Teknologiske hjælpemidler som supplement til pædagogisk støtte og omsorg, når borgeren ikke kan give samtykke hertil" | 710-2016-387848 |
| Bilag 5 - udkast til ansøgning "Udfordre anvendelse af § 129 om optagelse i botilbud" | 710-2016-387849 |
| Bilag 6 - udkast til ansøgning "Mere sammenhængende forløb i psykiatrien" | 710-2016-387850 |
| Bilag 7 - udkast til ansøgning "Midlertidig lejekontrakt" | 710-2016-387851 |
| Bilag 8 - udkast til ansøgning "Afprøvning af midlertidige huslejetilskud som led i en social, integrations- og/eller arbejdsmarkedsrettet indsats" | 710-2016-387852 |